Predkladacia správa

Za účasti predstaviteľov 192 členských krajín Organizácie Spojených národov sa dňa 15. septembra 2009 v New Yorku začne 64. zasadnutie Valného zhromaždenia Organizácie Spojených národov (VZ OSN). Za predsedu 64. zasadnutia VZ OSN bol dňa 10. júna 2009 aklamáciou zvolený Ali Abdussalam Treky, bývalý minister zahraničných vecí Líbye a stály predstaviteľ Líbye pri OSN v New Yorku.
Hlavná časť 64. zasadnutia VZ OSN sa koná v období od 23. septembra 2009 do konca roka 2009 v závislosti od ukončenia práce hlavných výborov. Do predbežného plánu práce 64. zasadnutia VZ OSN bolo zaradených 159 bodov, ktoré už tradične pokrývajú celé spektrum globálnych otázok: medzinárodná bezpečnosť a odzbrojenie, globalizácia, terorizmus, trvalo udržateľný rozvoj, životné prostredie, ochrana ľudských práv, udržiavanie mieru a obnova postkonfliktných spoločností, ako aj naliehavé otázky a výzvy multilaterálneho charakteru ako súčasná hospodárska a finančná kríza, jej dopad na rozvoj a dosiahnutie Miléniových rozvojových cieľov. Dôležitou súčasťou práce VZ OSN bude pokračovanie procesov vnútorných reforiem OSN, predovšetkým pokračovanie rokovaní o reforme hlavných orgánov – Valného zhromaždenia a Bezpečnostnej rady OSN.
Vedúcim delegácie Slovenskej republiky na 64. zasadnutí VZ OSN bude minister zahraničných vecí Slovenskej republiky Miroslav Lajčák. Navrhuje sa, aby zástupcom vedúceho delegácie Slovenskej republiky bol stály predstaviteľ Slovenskej republiky pri Organizácii Spojených národov v New Yorku. Ďalšie zloženie delegácie sa bude odvíjať od potreby efektívneho zabezpečenia úloh vyplývajúcich z programu 64. zasadnutia VZ OSN, priorít Slovenskej republiky na 64. zasadnutí VZ OSN,  členstva Slovenskej republiky v orgánoch OSN  a potrieb koordinačného procesu v rámci Európskej únie.
Všeobecná rozprava VZ OSN, v ktorej vystupujú hlavy štátov, predsedovia vlád, ministri zahraničných vecí, prípadne iní zástupcovia štátov, sa bude konať v dňoch 23.  – 30. septembra 2009. Slovenská republika bude v rámci úvodného segmentu zasadnutia VZ OSN vo svojom vystúpení prezentovať stanoviská ku komplexu otázok týkajúcich sa zachovania medzinárodného mieru a bezpečnosti, ako i dôležitých sociálno-ekonomických otázok a reformy multilaterálneho systému. 
Popri všeobecnej rozprave sa tradične uskutočňujú podujatia na vysokej úrovni venované prioritným témam v agende OSN. Dňa 22. septembra 2009 sa z iniciatívy generálneho tajomníka OSN uskutoční Samit OSN ku klimatickým zmenám. Na tomto podujatí na vysokej úrovni sa predpokladá účasť a vystúpenie ministra zahraničných vecí SR, ktoré MZV SR pripravuje v spolupráci s kompetentnými rezortmi zúčastňujúcimi sa na implementácii medzinárodnej spolupráce v danej oblasti. 
Medzi dôležité podujatia, ktoré budú prebiehať na okraj VZ OSN, bude patriť zasadnutie VZ OSN na vysokej úrovni pri príležitosti 60. výročia Agentúry OSN pre pomoc a prácu v prospech palestínskych utečencov na Blízkom východe (UNRWA), konferencia na vysokej úrovni pre nadobudnutie platnosti Zmluvy pre zákaz jadrových skúšok (CTBT), ako aj stretnutie ministrov zahraničných vecí členských krajín EÚ. Počas všeobecnej rozpravy sa v New Yorku tiež uskutoční zasadnutie politických riaditeľov MZV členských krajín Európskej únie a pravidelné zasadnutie pracovnej skupiny Rady Európskej únie pre OSN – CONUN.  
V súlade so zaužívanou praxou sa počas VZ OSN koná séria spoločenských udalostí organizovaných hlavami štátov a vlád počas tzv. prezidentského týždňa od pondelka 21. septembra 2009 do piatku 25. septembra 2009. Medzi najvýznamnejšie patrí recepcia podávaná predsedom Valného zhromaždenia OSN, v deň otvorenia všeobecnej rozpravy možno očakávať obed podávaný generálnym tajomníkom OSN a  recepciu organizovanú prezidentom USA. 
Všeobecná rozprava 64. zasadnutia VZ OSN je tradične vhodnou príležitosťou pre bilaterálne stretnutia vedúceho delegácie SR s najvyššími predstaviteľmi OSN a  partnermi z ostatných členských krajín OSN, s cieľom prediskutovať aktuálne zahraničnopolitické otázky ako aj problematiku rozvoja vzájomných vzťahov. Ministerstvo zahraničných vecí SR začalo s procesom ich prípravy.
S cieľom aktívne participovať na práci vo vrcholných orgánoch OSN po úspešnom pôsobení v BR OSN v rokoch 2006-2007 a po zvolení do Rady OSN pre ľudské práva  na roky 2008-2011 Slovenská republika predložila kandidatúru do Hospodárskej a sociálnej rady OSN (ECOSOC). Voľby sa uskutočnia v októbri 2009. Účasť delegácie na 64. zasadnutí VZ OSN bude dobrou príležitosťou pre zintenzívnenie kampane na získanie podpory ostatných členských krajín OSN po potvrdení podpory kandidatúre zo strany východoeurópskej regionálnej skupiny, v rámci ktorej SR kandiduje.
Predkladaný materiál obsahuje návrh smernice pre postup delegácie, ktorá stanovuje priority SR na 64. zasadnutí VZ OSN.
Predkladaný materiál nemá finančný a ekonomický vplyv, ani negatívne dôsledky na životné prostredie, podnikateľské prostredie a zamestnanosť. Výdavky súvisiace s účasťou delegácie Slovenskej republiky budú zabezpečené v rámci schválených limitov výdavkov dotknutých rozpočtových kapitol na rok 2009.